נשיקה במצ"ח

עלילה

אריק שוורצמן הוא נהג משאית שנקרא לשירות מילואים. במסגרת שירות המילואים הוא מצטרף לבסיס של המשטרה הצבאית ומשתתף במבצע ללכידת אנס המכונה "האנס במדים", גבר שזהותו אינה ידועה, שנוהג לאסוף חיילות בטרמפיאדות, להסיע אותן למקומות שוממים ולאנוס אותן. במסגרת המבצע כל איש מילואים מצוות לחיילת בשירות סדיר על מנת שתעלה על טרמפ ותשמש כפתיון ללכידת האנס.
אריק מצוות לנטלי - עולה חדשה מצרפת אשר אימה היא תושבת חוזרת ומאושפזת בבית חולים לחולי נפש.
במהלך הפעילות המשותפת מספר אריק לנטלי אודותיו, על היותו גרוש ואב לבן או בת שאין לו מידע לגביו או לגביה, משום שזוגתו עזבה את ישראל ואבד לו איתה הקשר בעודה בהריון. נטלי סיפרה לאריק שהיא עלתה מצרפת ומעולם לא הכירה את אביה.
נטלי מבקשת לצאת לבקר את אימה, אך היא מקבלת על כך סירוב מרס"ר הבסיס - בן שבת. על אף זאת, היא יוצאת עם אריק שוורצמן לבקר את אימה, וזאת בניגוד לפקודות.
בליץ, עוזרו של הרס"ר בן שבת, נשלח לעקוב אחריהם. הוא מאתר את אריק המחכה מחוץ לבית החולים, ומורה לו לחזור לבסיס. נטלי ממשיכה את הביקור, אריק חוזר ומוחזק במעצר בתוך הבסיס.
בזמן שאריק במעצר, מוזמנת לבסיס דנוטה, זונה מפולין המגיעה אל בן שבת. בן שבת ודנוטה נמצאים בחורשה ומקיימים יחסי מין, אך הם אינם יודעים שהם מצולמים, וכי חיילים רבים בבסיס צופים בהם מרחוק.
בינתיים נטלי עולה על טרמפ מבית החולים לכיוון הבסיס, ללא ידיעה כי מדובר במכוניתו של האנס במדים, הסוטה מנתיב הנסיעה הרגיל. נטלי חושדת בנהג ולוחצת על לחצן המצוקה שסופק לה. אריק שנמצא במעצר קולט שנטלי במצוקה, אך אינו יכול לעזור לה. לבסוף, בעזרת חברו קולומבו הוא מצליח להחלץ מן המעצר. הוא מאתר את מקום הימצאה של נטלי, ומגיע לשם ברכבו, מלווה בכלב תקיפה שהוצמד לו. אריק מצליח להכניע את האנס אשר נתפס.
לאחר מכן מועלה אריק למשפט אצל מפקד הבסיס. רגע לפני מתן גזר הדין, נודע לבן שבת שמעשיו עם דנוטה תועדו. כתנאי לאי פרסום הקלטת הוא מתבקש לרצות את אריק. בן שבת משכנע את מפקד הבסיס שמדובר בטעות, שאריק אינו עריק, אלא "אריק", כי הוא "נהדר בעת מילוי תפקידו" ולא "נעדר בעת מילוי תפקידו", וכי הוא אחד מן החיילים הטובים ביותר.
בסוף הסרט נטלי מגיעה לבקר את אימה, איתה מגיע אריק שמסיים את המילואים, היא מבקשת ממנו להתלוות אליה, וזאת לאחר שבהלך הסרט סיפר לה אריק את סיפורו המאופיין במקרים הדומים לשלה, ונטלי מבינה שיש סיכוי שאריק הוא אביה אותו מחפשת.
אריק מתלווה לנטלי, ואכן מגלה שאימה של נטלי היא הבחורה איתה הייתה לו מערכת יחסים בעבר, וכי נטלי היא בתו.

הפקה

הסרט הופק על ידי יהודה ברקן באמצעות חברת "רועי הפקות" שהייתה בבעלותו. בנוסף, ברקן היה גם שותף לכתיבת התסריט.
דמותה של נטלי גולמה בסרט על ידי השחקנית מיכל ינאי שזו הייתה הופעתה הראשונה על המסך. בזמן הצילומים עוד הייתה ינאי תלמידת תיכון בעלת מראה צעיר לגילה. בגלל מאפיינים אלו חשש תחילה ברקן ללהק את ינאי לסרט והעדיף ללהק במקומה שחקנית אחרת שהייתה כבר חיילת. אולם, הצבא לא נתן אישור לאותה שחקנית להשתתף בצילומים וברקן החליט לתת את התפקיד למיכל ינאי יום לפני תחילת הצילומים.
חודש לפני סיום עבודת העריכה של הסרט, עבר הבמאי שמוליק פירסטנברג (Sam Firstenberg) לביים את הסרט "מחץ הדלתא 3" (Delta Force III), והעורך שלמה חזן סיים את עריכת הסרט יחד עם יהודה ברקן ופיקח על עריכת הסאונד והמוזיקה.
קיימים מספר מאפיינים משותפים בין הסיפור בסרט לבין חייו של יהודה ברקן:
הגיבור הראשי, אריק שוורצמן (יהודה ברקן) מגלה בסוף הסרט כי הוא אביה של נטלי שנולדה בצרפת לאחר שאמה דניאלה הופרדה ממנו על ידי משפחתה כשעוד הייתה בהריון. עד לשלב זה, שוורצמן אף לא ידע אם הוא אב לבן או בת.
נושא התסריט עלה לאחר שבמציאות, אשתו הראשונה של יהודה ברקן התגרשה ממנו כשעוד הייתה בהריון ועברה לגור בברזיל, שם ילדה את בתם המשותפת שאותה לא פגש. ממקרה זה עלה הנושא לסרט לפי תסריט משותף של יהודה ברקן ושלמה משיח, וכן על פי רעיון של אסי דיין.